Diari Oficial de la Generalitat Valenciana


Sumari del DOGV 9902, del 26-07-2024 (2024/7585)

ACORD de 23 de juliol de 2024, del Consell, pel qual es ratifica l'Acord de 12 de desembre de 2023, de la Mesa Sectorial de Justícia.
-------------------------------------------------------------------------------------------------------------------------------------

### Dades del document

Número de DOGV
:   9902

Data del DOGV
:   26-07-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/7585

CVE
:   OGXW-O-2077-9812

Data del document
:   23-07-2024

Organisme emissor
:   Conselleria de Justícia i Interior

Tipus de document
:   Acord

La implantació d'un nou model d'oficina judicial a la Comunitat Valenciana, derivat de la creació dels tribunals d'Instància i les oficines de Justícia municipals, és un instrument imprescindible per a la modernització de l'Administració de justícia i la millora del servici públic, recollits en la Llei orgànica 6/1985, d'1 de juliol, del poder judicial, que, després de la reforma introduïda a través de la Llei 19/2003, configura l'oficina judicial com «l'organització de caràcter instrumental que servix de suport a l'activitat jurisdiccional de jutges i tribunals».

A partir de l'esmentada reforma, a pesar que l'estructura bàsica de l'Oficina siga uniforme per a tot l'Estat, l'article 436.3 de l’esmentada llei orgànica establix que la seua dimensió i organització són determinades per l'administració pública competent, en funció de l'activitat que s’hi desenvolupe.

L'assumpció de competències en mitjans materials i personals per la Comunitat Valenciana convertix la Generalitat en l'administració a la qual correspon també el disseny i posada en funcionament de l'Oficina Judicial.

D'altra banda, des del convenciment que la promoció professional del personal que presta servicis en l'Administració de justícia no sols es pot aconseguir mitjançant l'ascens jeràrquic o la mobilitat entre llocs, la Generalitat creu convenient un aprofundiment en el coneixement i experiència en el mateix lloc de treball i, en este sentit, es considera necessària la introducció de mecanismes horitzontals de progressió que permeten avançar el personal funcionari, tant des d'un punt de vista retributiu, com de prestigi, amb l'objectiu de la consolidació aconseguida en la seua carrera professional.

Per això s'ha valorat la conveniència d'arribar a un acord amb les organitzacions sindicals per a la concreció de la voluntat de totes les parts per a l'impuls de la nova Oficina Judicial, derivat de la creació dels tribunals d'Instància i les oficines de Justícia municipals, que modificarà el tradicional model organitzatiu dels jutjats i tribunals referent a la seua planta i demarcació i la millora de les condicions de treball del personal al servici de l'Administració de justícia a la Comunitat Valenciana.

En virtut de l'exposat, i de conformitat amb el que disposen els articles 31, 38.3 i següents del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, finalitzada la vigència dels acords de 5 de maig de 2016 i de 12 de desembre de 2019, i no havent-se completat la implantació de la nova Oficina Judicial a la Comunitat Valenciana, el 12 de desembre de 2023, les representacions de la Generalitat i de les organitzacions sindicals representades a la Mesa Sectorial de Justícia, Unió General de Treballadors del País Valencià (UGT-PV), Intersindical Valenciana (Intersindical), Comissions Obreres del País Valencià (CCOO-PV), Central Sindical Independent i de Funcionaris (CSIF) València, i el Sindicat dels Treballadors de l'Administració de Justícia (STAJ), van subscriure l'Acord per a la implantació del nou model d'Oficina Judicial a la Comunitat Valenciana, basat en els projectes de llei d'eficiència organitzativa i de mesures d'eficiència processal i digital i en l'establiment de la carrera professional en l'Administració de justícia de la Generalitat Valenciana.

Per tot això, de conformitat amb el que establix l'article 28.c) de la Llei 5/1983, de 30 de desembre, de la Generalitat, del Consell, a proposta de la consellera de Justícia i Interior, i prèvia deliberació, el Consell

ACORDA

*Primer*

Ratificar l'Acord de legislatura 2024-2027 per a la implantació de la nova Oficina Judicial a la Comunitat Valenciana, basat en els projectes de llei d'eficiència organitzativa i de mesures d'eficiència processal i digital, i en l'establiment de la carrera professional en l'Administració de justícia de la Generalitat Valenciana, subscrit el 12 de desembre de 2023, que figura com a annex d'este acord.

*Segon*

Publicar este acord i el seu annex en el *Diari Oficial de la Generalitat Valenciana*.

  

València, 23 de juliol de 2024

Susana Camarero Benítez

Consellera secretària

Esta disposició conté annexos. Consulteu-ne la versió en PDF.